b'\n_START_ARTICLE_\nGr\xc3\xb8nn Ungdom\n_START_SECTION_\nPolitikk\n_START_PARAGRAPH_\nSom eneste ungdomsparti i Norge har Gr\xc3\xb8nn Ungdom felles politisk program med sitt moderparti. B\xc3\xa5de Milj\xc3\xb8partiet De Gr\xc3\xb8nne og Gr\xc3\xb8nn Ungdoms politikk er basert p\xc3\xa5 tre prinsipper, solidaritet med dyr og natur, med menneskeheten og framtidige generasjoner. M\xc3\xa5let med denne politikken er et medmenneskelig samfunn i \xc3\xb8kologisk balanse._NEWLINE_I valgkampen i 2019 fokuserer Gr\xc3\xb8nn Ungdom p\xc3\xa5 klima, dyrevelferd og gr\xc3\xb8nne lokalsamfunn. Organisasjonen jobber ogs\xc3\xa5 spesielt med naturvern, asyl- og ruspolitikk._NEWLINE_Partiet \xc3\xb8nsker en ny klimapolitikk som blant annet inneb\xc3\xa6rer at de vil omlegge energisektoren, stanse all leting etter olje og gass p\xc3\xa5 norsk sokkel og avvikle den norske oljeindustrien i l\xc3\xb8pet av 15 \xc3\xa5r. Det \xc3\xb8nsker ogs\xc3\xa5 full omlegging av skatte- og avgiftssystemet for \xc3\xa5 f\xc3\xa5 ned det personlige forbruket og samtidig gj\xc3\xb8re det lettere for sm\xc3\xa5 bedrifter.\n_START_SECTION_\nOrganisasjon\n_START_PARAGRAPH_\nGr\xc3\xb8nn Ungdom er en landsomfattende organisasjon, og er representert p\xc3\xa5 alle niv\xc3\xa5er i Milj\xc3\xb8partiet De Gr\xc3\xb8nne. Gr\xc3\xb8nn Ungdom ledes, i likhet med moderpartiet, av to talspersoner av forskjellig kj\xc3\xb8nn. Fra 2019 er dette Teodor Bruu og Hulda Holtvedt._NEWLINE_Landsm\xc3\xb8tet har den \xc3\xb8verste beslutningsmyndigheten i Gr\xc3\xb8nn Ungdom, og samles vanligvis \xc3\xa9n gang i \xc3\xa5ret. Landsm\xc3\xb8tet vedtar Gr\xc3\xb8nn Ungdoms budsjett, vedtekter og handlingsplan. P\xc3\xa5 organisasjonens landsm\xc3\xb8te kan alle medlemmer som har betalt kontingent delta som delegater._NEWLINE_Mellom to landsm\xc3\xb8ter er det Gr\xc3\xb8nn Ungdoms landsstyre som har \xc3\xb8verste beslutningsmyndighet. Landsstyret best\xc3\xa5r av \xc3\xa9n representant fra hvert fylke, og m\xc3\xb8tes fire ganger i \xc3\xa5ret. Den daglige driften av organisasjonen gjennomf\xc3\xb8res av Gr\xc3\xb8nn Ungdoms sentralstyre. Dette best\xc3\xa5r av de to talspersonene, samt generalsekret\xc3\xa6r Guri Barka Martins, internasjonal kontakt Nora Jungeilges Heyerdahl, og sentralstyremedlemmene Tobias Stokkeland, Elisabeth Udjus, Miriam Langmoen, Rauand Ismail, Andreas Moksnes, Sebastian Teigen Nyg\xc3\xa5rd og Margit Fausko.\n_START_SECTION_\nHistorie\n_START_PARAGRAPH_\nGr\xc3\xb8nn Ungdom i Oslo ble stiftet i 1987. Flere lokallag ble stiftet i etterkant av dette, men en landsdekkende organisasjon ble ikke formelt dannet f\xc3\xb8r i 1996. Etter en periode med varierende aktivitetsniv\xc3\xa5 ble Gr\xc3\xb8nn Ungdom en selvstendig organisasjon f\xc3\xb8rst etter valget av nytt arbeidsutvalg sommeren 2009. Siden 2009 har medlemstallet \xc3\xb8kt, s\xc3\xa6rlig i forbindelse med den generelle framgangen Milj\xc3\xb8partet De Gr\xc3\xb8nne hadde i valget i 2011 og 2013. I skolevalgene 2015 og 2017 har Gr\xc3\xb8nn Ungdom f\xc3\xa5tt 6,8\xc2\xa0%._NEWLINE_Gr\xc3\xb8nn Ungdom har vakt oppsikt med flere radikale forslag, blant annet om \xc3\xa5 legge ned kyllingindustrien og innf\xc3\xb8re personlige flykvoter.'